Patriarhia Română a cheltuit anul trecut 87 milioane de lei și peste 100.000 de euro pentru finanțarea activități de asistență socială și filantropică și pentru sprijinirea sinistraților, se precizează într-un comunicat al Patriarhiei.

Adunarea Națională Bisericească a analizat miercuri activitatea Bisericii Ortodoxe Române în anul 2014, concluzionând că , în ansamblu, pentru susținerea întregii activități de asistență socială și filantropică și pentru sprijinirea sinistraților, anul trecut, la nivelul Patriarhiei Române, s-au cheltuit peste 87.000.000 lei și peste 100.000 euro.

„În plus, Biserica Ortodoxă Română a oferit Patriarhiei Antiohiei și a Întregului Orient suma de 500 000 euro, în urma colectei desfășurate la nivelul întregii Patriarhii Române pentru ajutorarea creștinilor din Siria și Orientul Mijlociu, victime ale prigoanei și violenței”, se arată în comunicatul organismul central deliberativ al Bisericii Ortodoxe Române pentru problemele administrative, sociale, culturale, economice și patrimoniale.

La nivelul eparhiilor Patriarhiei Române se află în derulare 576 de proiecte și programe sociale, dintre care 430 finanțate din fonduri proprii, 53 cu finanțare publică, 36 cu finanțare externă și 57 cu finanțare mixtă.

Potrivit comunicatului, în anul 2014 au beneficiat de asistență socială de specialitate peste 39.000 copii din așezămintele sociale ale Bisericii Ortodoxe Române, dar mai ales din familii sărace și fără posibilități de întreținere sau cu părinți aflați la muncă în străinătate, aproape 4.000 persoane cu dizabilități (deficiențe de vorbire, vedere și auz, consumatori de droguri sau alte tipuri de dependențe, persoane infectate cu HIV/SIDA etc.), peste 22.000 persoane vârstnice din așezămintele de protecție socială bisericești, din centrele sociale de tranzit și adăposturi de noapte, bătrâni singuri, nedeplasabili, abandonați de familie și cu grave probleme de sănătate, aproape 20.000 șomeri, adulți în dificultate, victime ale traficului de persoane, victime ale violenței familiale, deținuți eliberați, victime ale calamităților naturale și aproximativ 2.300 persoane din alte categorii sociale defavorizate.

„Membrii Adunării Naționale Bisericești au apreciat opera social-filantropică desfășurată de eparhiile Patriarhiei Române în anul 2014 în care au fost implicate aproape 11.000 persoane (consilieri eparhiali, inspectori eparhiali de specialitate, asistenți sociali, cadre didactice, cadre medicale, juriști, psihologi etc). De menționat că aproape 9.000 dintre acestea sunt voluntari și membri ai comitetelor filantropice”, precizează sursa.

Din activitatea bisericească desfășurată în anul 2014, au fost evidențiate manifestările din Anul omagial euharistic (al Sfintei Spovedanii și al Sfintei Împărtășanii) și Anul comemorativ al Sfinților Martiri Brâncoveni, organizate de Patriarhia Română și eparhiile din țară și străinătate. „În mod special au fost evidențiate procesiunea cu moaștele Sfântului Domnitor Martir Constantin Brâncoveanu de la Catedrala patriarhală până la biserica Sfântul Gheorghe Nou din București la hramul istoric al Catedralei patriarhale (21 mai 2014) și manifestările religioase și culturale la împlinirea a 300 de ani de la moartea martirică a Sfinților Brâncoveni (16-17 august 2014)”.

Bisericile au primit în 2014, anul electoral în care au avut loc alegerile prezidențiale și cele europarlamentare, aproape 130 milioane lei, prin bugetul de stat, rectificări bugetare și alte acte, suma fiind de aproape patru ori mai mare decât anul precedent. În intervalul 2012-2013, Guvernul a alocat pentru construirea și repararea lăcașurilor de cult 64,2 milioane lei, respectiv 35 milioane lei.